इस बारी प्यौकै जाइयै ओह् किश अनमनी गै रेही। कम्मै च अपने आपै गी भुल्ली जाने दी उसी आदत पेई गेदी ऐ। इत्थैं कोई कम्म गै नेईं। मां हून ऐ नेईं। बापू होर अपने जोटीदारें कन्ने घिरे दे तमाकू छिकदे रौंह्दे न। घरै च कम्म करने आले नौकर हैन। तृप्ता उंदे कन्ने केह् गल्ल करै? ग्रांऽ च अपने हानै-मेलै दियां जिन्नियां कुड़ियां हां सब ब्होई-बरी गेई दियां। मन नेईं लग्गा तां उन्न सोचेआ सस्सू दी गल्ल गै रक्खी लैओ। उन्न चौथे रोज गै परतोने दी त्यारी करी लैती। सम्याल साह्ब आपूं छोड़न कन्ने आए रस्तै च गड्डी च बैठे दे उनें गल्ल ल्हाई, "कुड़िये में सुनेआ जैसिंह बी कोशश करै करदा ऐ कुसै बन्ने लग्गने दी?" तृप्ता ने बब्बै अ’ल्ल दिक्खेआ नेईं। पर ओह् समझी गेई उन्दा मतलब केह् ऐ। ओह् जानदी ऐ गल्ल छुहाने दी उंदी आदत ऐ। पर जैसिंह बारै ओह् जे किश चांह्दे न, ओह् आपूं बी ते उयै चांह्दी ऐ। ओह् रमज नेईं मारै दे, गुज्झी गल्ल समझाऽ करदे न। "जे में ठीक सुनेआ तां बड़ी बाजब गल्ल ऐ।" सम्याल साह्ब आखै दे हे, "उसी अपने ताईं किश करना लोड़चदा गै। ए सत्तजुग नेईं, कलजुग ऐ। बड्डे भ्राऊ दा ठुम्मनां किन्ना-क चिर? मर्द-माह्नुएं गी अपने पैरें पर खड़ोना लोड़चदा।" तृप्ता घर पुज्जी तां बब्बै दियां गल्लां मता चिर उदे कन्नें च गुंजदियां रेहियां।